<classify> MAMLAKA ya Usimamizi wa Bandari nchini TPA imesema itapiga mnada tani 5,000 za mahindi na tani 460 za ngano Januari 4 mwakani. Hayo yamebainishwa na tangazo kwa umma lililotolewa na Mkurugenzi wa Bandari kwenye vyombo vya habari jana. Mnada huo ambao utafanyika Januari 4,2020 katika eneo la Bandari ya Dar es Salaam, utaanza saa nne asubuhi hadi saa kumi jioni. Mahindi na ngano hiyo ni kwa ajili ya matumizi ya mifugo tu.Ingawa taarifa hiyo haikutaja sababu ya mnada wa mahindi na ngano hiyo, mara nyingi minada ya aina hiyo hufanyika kutokana na ama mteja kushindwa kulipa tozo za bandari au kodi ya serikali.Kwa mujibu wa Mkurugenzi wa Bandari, mnada huo utafanywa na Kampuni ya Marcas Debt Collectors and Auctioners Ltd kwa niaba ya TPA. Alisema mshindi atatakiwa kulipa asilimia 25 papo hapo, baada ya nyundo ya dalali kushuka na kiasi kilichobaki cha asilimia 75, atakilipa ndani ya saa 48 baada ya siku ya mnada. Atakayeshindwa kulipa asilimia hizo 75 katika muda huo, ushindi wake utafutwa na hatorudishiwa kiasi alicholipa, mahindi na ngano vitanadiwa tena. Bidhaa tajwa ni kwa ajili ya matumizi ya mifugo tu,alisisitiza Mkurugenzi wa Bandari kupitia tangazo lake hilo. Ukaguzi wa vitu vya mnada huo, utafanyika Januari 3 kuanzia saa nne asubuhi hadi saa nane mchana na gharama za usafiri wakati wa ukaguzi, zitakuwa juu ya mteja mwenyewe. Katika hatua nyingine, TPA inamtaka mnunuzi afike na nyaraka zote za biashara za kusafirisha mizigo nje ya nchi, awe na uwezo wa kubeba mzigo wote atakaoununua kwa mara moja ndani ya siku saba tangu tarehe ya mnada. Lakini, pia mpiga mnada atakuwa na haki ya kumchagua mnunuzi, atakayekidhi vigezo na mashart  <topic>: KITAIFA 